《游山归泛舟出里湖待月》
清代·俞明震

山游腰脚疲，蜷卧如春蚕。漾舟出里湖，霁色明澄潭。

群峰促使暝，若戒游人贪。一树尚残照，雨过南山南。

湖光不能紫，细浪吹成蓝。濛濛觉远喧，渺渺穷幽探。

月出天水分，始知风露酣。各有愁暮心，诗味从可参。

清景何处求，湖燕飞两三。一失不可摹，此意吾宁惭。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。